tartuNLP/wikipedia-smugri-20251201 huggingface dataset:
Volkswagen Tiguan

Volkswagen Tiguan on Volkswagenin vuodesta 2007 lähtien valmistama crossover-tyyppinen automalli. Se sijoittuu nykyisessä mallistossa pienemmän T-Rocin ja suuremman Touaregin väliin.
Mallin nimestä pidettiin äänestys, johon otti osaa 350 000 saksalaisen "Auto Bild" -lehden ja sen eurooppalaisten sisarlehtien lukijaa. Vaihtoehtoina voittaneen ehdotuksen ohella olivat Namib, Rockton, Samun ja Nanuk. Tiguan on yhdistelmä saksan kielen sanoista "tiger" (”tiikeri”) ja "leguan" (”leguaani”).
Volkswagen Tiguan I (2007–2017).
Ensimmäisen sukupolven Tiguan esiteltiin Frankfurtin autonäyttelyssä syksyllä 2007. Se perustuu samalle Volkswagen Groupin A5-pohjalevylle kuin esimerkiksi Volkswagen Golf V ja Audi Q3.
Vuoden 2009 Euro NCAP -kolaritestistä Tiguan sai tulokseksi täydet viisi tähteä.
Geneven autonäyttelyssä keväällä 2011 esiteltiin kasvojenkohotuksen kokenut Tiguan. Uudistuksessa erityisesti sen keulan ilmettä muokattiin vastaamaan uudempia Golf- ja Passat-malleja. Ajovalot muuttuivat suoraviivaisemmiksi ja etusäleikkö aiempaa matalammaksi ja leveämmäksi. Sisällä ohjauspyörä oli uusi. 
Volkswagen Tiguan II (2016–).
Toisen sukupolven Tiguan esiteltiin Frankfurtin autonäyttelyssä syksyllä 2015. Se perustuu Volkswagen Groupin modulaariselle MQB-pohjalevyrakenteelle ja on edeltäjäänsä pidempi, leveämpi ja matalampi.
Vuoden 2016 Euro NCAP -kolaritestistä Tiguan sai tulokseksi täydet viisi tähteä.
Bensiinimoottorit ovat 1,4 TSI (125/150 hv) ja 2,0 TSI (180/220 hv), joista jälkimmäisen yhteydessä on aina neliveto ja seitsemänportainen DSG-kaksoiskytkinvaihteisto. Nelivedon ja kuusiportaisen DSG-vaihteiston saa myös halutessaan suurempitehoisen 1,4-litraisen yhteyteen. Dieselmoottori on 2,0 TDI (115/150/190/240 hv), ja sen kaksi tehokkainta versiota on aina varustettu nelivedolla ja seitsemänportaisella DSG-vaihteistolla. Nämä ovat myös valittavissa moottorin 150-hevosvoimaisen version yhteyteen. Pohjois-Amerikan markkinoilla 2,0-litraisen bensiinimoottorin yhteydessä on momentinmuuntimeen perustuva kahdeksanportainen automaattivaihteisto.
Detroitin autonäyttelyssä tammikuussa 2017 esiteltiin pidennetty Tiguan Allspace, joka on saatavana myös seitsemänpaikkaisena versiona. Se on perusmallia 21,5 senttimetriä pidempi kokonaispituudeltaan ja 11 senttimetriä akseliväliltään. 
Kesällä 2020 Tiguaniin tehtiin uudistuksia muun muassa ajovaloihin, etusäleikköön, puskureihin ja ohjauspyörään. Samalla malliston huipulle esiteltiin Tiguan R, jossa on turboahdettu 2,0-litrainen bensiinimoottori teholtaan 316 hevosvoimaa. Toinen uutuus on ladattava hybridimalli, jonka voimalinja muodostuu turboahdetusta 1,4-litraisesta bensiinimoottorista ja sähkömoottorista. 
Pekingin autonäyttelyssä syyskuussa 2020 esiteltiin ainoastaan Kiinan markkinoilla myytävä Tiguan X, jonka perä on muotoiltu viistommaksi. Akseliväli on samanpituinen kuin Tiguan Allspace -mallissa.
NHL-kausi 1929–1930

Kausi 1929–1930 oli National Hockey Leaguen 13. kausi. Sen aikana kymmenen joukkuetta pelasi kukin 44 ottelua. Loppuottelusarjassa Montreal Canadiens kaatoi suuren ennakkosuosikin Boston Bruinsin 2–0 ja voitti Stanley Cupin.
Runkosarja.
Vastatoimenpiteenä vähäisille maalimäärille tehtiin merkittävä sääntömuutos. Pelaajille annettiin lupa syöttää eteenpäin myös hyökkäysalueella. Aikaisemmin tämä oli ollut sallittua vain puolustus- ja keskialueella. Väärinkäytöksiä seurasi, sillä pelaajat jäivät seisoskelemaan vastustajan maalin eteen ja odottamaan syöttöä. Sääntöä muutettiin uudelleen kauden puolivälissä joulukuussa 1929, ja pelaajien ei enää sallittu luistelevan hyökkäysalueelle ennen kiekkoa. Näin syntyi nykyinen paitsiosääntö.
Boston Bruinsin Ralph ”Cooney” Weiland otti sääntömuutoksista kaiken irti ja murskasi NHL:n vanhan piste-ennätyksen 73 tehopisteellään. Weiland ja Vezina Trophyn voittanut Tiny Thompson kiidättivät Bruinsin sellaiseen vauhtiin, että kauden päätteeksi joukkueen tilastot koostuivat 38 voitosta, 5 tappiosta ja yhdestä tasapelistä. Siten Bruinsin voittoprosentiksi muodostui 87,5. Ennätystä ei vielä vuoteen 2017 mennessä ole rikottu.
Conn Smythe kasvatti kaksi erinomaista hyökkääjää, Harvey Jacksonin sekä Charlie Conacherin, ja yhdessä Joe Primeaun kanssa syntyi näiden kolmen muodostama niin sanottu tenavaketju, "Kid line". Conacher teki maalin heti ensimmäisessä NHL-vaihdossaan. Jackson sai lempinimen ”Busher” Toronton valmentaja Tim Dalyltä, joka pyysi häntä auttamaan eräiden mailojen kanssa. ”Olen kiekkoilija, en mailapoika”, Jackson totesi Dalylle, joka vastasi sanomalla: ”Sinä senkin nuori, kokematon puskapoika (’busher’)!” Siitä lähtien ensin mainittua alettiin kutsua nimellä Busher Jackson.
Pistepörssin parhaat.
"Lyhenteiden selitys: O = Ottelut, M = Maalit, S = Syötöt, P =
Pisteet, RM = Rangaistusminuutit"
Pudotuspelit.
Pudotuspeleissä kummankin divisioonan sijoille 2-3 sijoittuneet pelasivat vastakkaisen divisioonan joukkueita vastaan pääsystä välieriin. Välieriin pääsivät suoraan divisioonien voittajajoukkueet. välierissä kohtasivat toisensa divisioonien voittajat, sekä ensimmäiseltä kierrokselta jatkoon päässeet. Puolivälierissä paremmuuden ratkaisivat kahden ottelun yhteismaalit. Divisioonavoittajien välierä pelattiin paras viidestä ja toinen välieräottelu ja loppuottelu pelattiin paras kolmesta menetelmällä. 
Boston Bruins oli ollut runkosarjassa ylivoimainen ja se voittikin Montreal Maroonsin välierässä. Loppuotteluissa Montreal Canadiens voitti kuitenkin Bruinsin voitoin 2-0 ja saavutti näin kolmannen Stanley Cup voittonsa.
Matinea

Matinea () tarkoittaa perinteisesti aamu- tai iltapäivän kulttuuritilaisuutta, kuten teatteriesitystä tai konserttia. Matinea voi sisältää musiikkiesitysten väliin sijoitettuja lyhyitä esitelmiä tapahtuman teemasta. Matineaa voidaan käyttää musiikkioppilaitoksen järjestämän oppilaskonsertin muotona ja nimityksenä. Myös ilta- tai aamupäiviin sijoittuvaa elokuvaesitysten sarjaa voidaan nykyään nimittää markkinointiviestinnässä matineaksi.
Matinean käsitteeseen liittyy hienostuneisuuden sävy. Alun perin tilaisuuksien ajankohdalla viitattiin siihen, ettei niitä ollut tarkoitettu tavanomaisessa päivätyössäkäyville laajoille kansankerroksille.
Anamorphosis

Anamorphosis (MSD02, 2003) on norjalaisen Drottnar-yhtyeen EP, joka julkaistiin 850 kappaleen rajoitetussa erässä. Albumin ulkoasu on kauttaaltaan musta: kansilehti on painettu kiiltävällä lakalla mattamustalle pahville ja kokonaisuus on pakattu mustaan slipcase-pahvikuoreen, jossa yhtyeen logo on uppopainettuna. 
Ennen EP:n valmistamista basisti Bjarne Peder Lind erosi yhtyeestä ja hänen tilalleen tuli Håvar Wormdahl. Drottnariin liittyi myös toinen kitaristi Bengt Olsson. Anamorphosiksen myötä yhtyeen musiikkityyli muuttui huomattavasti verrattuna vuosien 1997 ja 1998 demojen sekä "Trellebaand Maa Briste" -kappaleen viikinkimetalliin: folkmelodiat saivat väistyä ja tilalle tuli moderni, tekninen ja raaka black metal. EP:n tunnelmaa on kuvailtu muun muassa nihilistiseksi ja kylmäksi. "Anamorphosis" sisältää intron "Morphosis" ja kolme varsinaista kappaletta. Sekä intro että "Sin Climax" -kappale sisältävät viulun soittoa.
"Anamorphosis" sai mediassa vaihtelevia arvioita: kritiikkiä saivat EP:n epätasainen äänimaisema, kuivat ja minimalistiset rumpusoundit sekä koukkujen ja omaperäisyyden puute. Toisia arvostelijoita taas miellytti musiikin teknisyys ja synkän karu ulosanti.
Volkswagen Taro

Volkswagen Taro on Volkswagen Nutzfahrzeugen vuosina 1989–1997 valmistama lava-automalli, joka oli uudelleennimetty viidennen sukupolven Toyota Hilux. Takavetoista mallia valmistettiin Volkswagenin tehtaalla Hannoverissa, nelivetoista puolestaan Toyotan tehtaalla Japanissa. Taron seuraaja samassa luokassa on vuonna 2010 esitelty Volkswagen Amarok.
Taro oli saatavana kaksiovisena normaalina lyhytohjaamomallina (SingleCab) tai jatketulla ohjaamolla (XtraCab). Lisäksi saatavana oli neliovinen miehistöohjaamomalli (DoubleCab). Bensiinimoottori oli takavetomallissa 1,8-litrainen (83 hv), nelivetoisessa 2,2- (94 hv) tai 2,4-litrainen (114 hv). Suurin oli varustettu polttoaineen suihkutusjärjestelmällä ja muut kaasuttimella. Dieselmoottori oli 2,4-litrainen (83 hv), ja sen yhteyteen sai molemmat vetotavat. Kaikkien moottorien yhteydessä oli viisivaihteinen manuaalivaihteisto.
Yö autiolla vuorella

Yö autiolla vuorella () on venäläisen Modest Musorgskin vuonna 1867 säveltämä ohjelmallinen orkesteriteos. Sen useimmin esitetty versio on Nikolai Rimski-Korsakovin Musorgskin kuoleman jälkeen vuonna 1886 tekemä soitinnus. Rimski-Korsakovin versio perustuu lähes kokonaan Musorgskin alkuperäisteoksen teemoihin. Rimski-Korsakov luonnehti Musorgskin saaneen tähän teokseen vahvoja vaikutteita Hector Berliozilta ja Franz Lisztiltä. 
Musorgski käytti teoksessaan innoituksen lähteinä venäläistä kirjallisuutta ja kansanperinnettä. Hän ei saanut sävellystään esitetyksi ja päätti sisällyttää sen oopperabalettiinsa "Mlada" sekä keskeneräiseksi jääneeseen oopperaansa "Sorotšinskin markkinat".
Alkoholisoitunut ja köyhä Musorgski kuoli 42-vuotiaana vuonna 1881. Hänen kollegansa ja ystävänsä Rimski-Korsakov alkoi pian soitintaa "Yötä autiolla vuorella" uudelleen. Sävellyksen ovat soitintaneet myös Leopold Stokowski, Gottfired von Einem ja Vissarion Šebalin.
Musorgski esitti teokselle yksityiskohtaisen kuvauksen sen partituurissa: "Yliluonnollisten äänien maanalainen pauhu. Pimeyden henget saapuvat. Mustan Jumalan ylistys. Musta messu. Noitien kokous, jonka keskeyttää pienen kirkon kaukainen kellojensoitto, jolloin pahat henget häviävät. Päivä koittaa."
Elokuvaohjaaja Aleksandr Aleksejev teki vaimonsa Claire Parkerin kanssa vuonna 1933 sävellyksen pohjalta abstraktin animaatioelokuvan "Une nuit sur le mont chauve". "Yö autiolla vuorella" sisältyy myös Walt Disneyn elokuvaan "Fantasia" vuodelta 1940.
Musiikki kuullaan myös Kingdom Hearts pelissä End of the World maailmassa.
Kokoonpano.
Alkuperäinen:
Rimski-Korsakovin versio:
Mufti

 
Mufti on sunnalaisuudessa islamilaisen lain eli "šarian" asiantuntija, joka voi antaa "fatwan". "Fatwa" tarkoittaa laillisesti ja uskonnollisesti pätevää mielipidettä, joka ilmaisee Jumalan lain sisällön jostakin kysymyksestä. "Fatwa" edellyttää perehtymistä islamin pyhiin kirjoituksiin ja arvostettujen imaamien esittämiin ajatuksiin. 
Pyhän lain merkitys on muslimeille suurempi maallisen lain merkitys länsimaissa, sillä sitä ei tarvita ainoastaan käräjäoikeudessa, vaan laki kertoo myös, miten muslimin tulee pukeutua, syödä ja juoda, miten hänen tulee huolehtia hygieniastaan ja kohdella perhettään. Lakia koskevien neuvojen tarve jo arkielämässä on siten suuri.
Alusta alkaen "muftin" yhteiskunnallinen asema oli luonteeltaan epävirallinen. "Muftin" asema perustui hyvään maineeseen uskonoppineena. Hänen mielipiteellään ei ollut virallista asemaa, ja muslimi saattoi kääntyä kenen "muftin" puoleen hyvänsä. Monissa islamilaisissa maissa kuten Syyriassa on hallituksen perustama suurmuftin virka. Siihen valitaan arvostetuin uskonoppinut valvomaan maassa annettuja "fatwoja" sekä maallisen hallituksen säätämiä lakeja. Jälkimmäiset eivät saisi olla ristiriidassa islamin lain ja periaatteiden kanssa. Osmanien valtakunnassa Istanbulin mufti, "shaykh al-Islām" (şeyhülislâm) oli korkein laillinen auktoriteetti.
Islamilaisissa tuomioistuimissa toimiva tuomari, "qadi," voi kysyä neuvoa "muftilta" kiperissä tilanteissa. "Qadin" antamat tuomiot eivät ole "šariassa" ennakkotapauksia. Sen sijaan "muftin" antamilla lausunnoilla on tällainen merkitys. Ne ovat "šarian" elävää soveltamista.
Siviililainsäädännön kehitys islamilaisissa maissa on rajoittanut "muftien" arvovaltaa. Nykyisin heidän antamansa lausunnot rajoittuvat pääasiassa yksityiselämään, kuten avioliittoon, perintöön ja tapakulttuuriin. Niidenkin osalta siviililainsäädäntö voi mennä "muftien" lausuntojen ohi.
VOD

VOD () tarkoittaa ladattavaa tai suoratoistettavaa bittimuotoista videotiedostoa, jota levitetään esimerkiksi internetin kautta. Suomen kielessä käytetään myös termiä tilausvideo, kirjaimellisesti termi kääntyy muotoon "videota kysynnän mukaan". VOD:n vastakohtana ovat fyysiset tallennusmuodot, kuten DVD-levy. Esimerkiksi musiikille on olemassa vastaavia nettipalveluita.
VOD toimii joko siten, että videotiedosto ladataan katsojan tietokoneelle, tai se esitetään suoratoistona (), jolloin tiedosto ei tallennu tietokoneelle. Ladattavassakin videotiedostossa voi olla erilaisia ns. DRM-rajoituksia. VOD-järjestelmissä katsoja voi valita haluamansa tiedoston, jonka katsoo verkossa tai interaktiivisessa eli vuorovaikutteisessa televisiojärjestelmässä.
Ensimmäinen VOD-palvelu Suomessa oli vuonna 2005 julkaistu SF Anytime -palvelu Teliasoneran (nyk. Telia) asiakkaille.
Ennen VOD termin yleistymistä Pay per View (PPV) oli osin sitä vastaava käsite. VOD palveluiden yleistyttyä Pay per View -termi on käytössä lähinnä yksittäistapauksissa ja suorissa lähetyksissä kuten ammattinyrkkeilyn mestaruusottelut. PPV:n historia yltää aina 1950-luvulle, jolloin ensimmäisiä järjestelmiä testattiin. Se liittyy enemmän television kehitykseen kun taas VOD liittyy suoraan internetin kehittymiseen.
Erlkönig

Erlkönig eli Keijujen kuningas (Keijuinkuningas) on Johann Wolfgang von Goethen tunnetuimpia runoja, lajityypiltään balladi. Goethe kirjoitti runon vuonna 1782 alun perin "Die Fischerin" -oopperaa varten. Runon ovat säveltäneet muiden muassa itävaltalainen Franz Schubert, saksalainen Carl Loewe ja suomalainen Tapani Länsiö. Schubert sävelsi runon sooloäänelle ja pianolle vuonna 1815, ja se kuuluu hänen tunnetuimpiin liedeihinsä.
Runo kertoo kuolemansairaasta pojasta, joka ratsastaa isänsä kanssa kohti kotia. Poika kuvittelee houreissaan keijujen kuninkaan yrittävän houkutella häntä mukaansa ja huutaa isäänsä apuun. Isä yrittää tyynnytellä poikaa ja vakuuttaa, että keijujen kuningas on vain kuvitelmaa. Lopussa kuitenkin paljastuu pojan kauhea kohtalo; kun he viimein saavuttavat kotinsa, poika on kuollut. Keijujen kuningas on runossa kuoleman vertauskuva.
Runon ovat suomentaneet Otto Manninen, Erkki Pullinen ja Teivas Oksala.
Sanat.
Runon saksankieliset sanat:
Lapsiasiamies

Lapsiasiamies on kunnallinen asiamies, jonka tehtävänä on pitää huolta siitä, että kunnat ottavat huomioon myös lapset ja nuoret.
Se on ollut perinteinen osa useimpien Pohjoismaiden lapsi- ja nuorisotyötä jo vuosia.
Käytännössä lapsiasiamies tehtäviä ovat mm. 
Lapsiasiamies ei käsittele lapsia tai nuoria koskevia oikeudellisia asioita. Täten se ei korvaa muita valitus-, neuvonta- ja vaikuttamisväyliä vaan on pikemminkin näiden ja muiden tahojen välinen sillanrakentaja.
Mannerheimin lastensuojeluliiton lapsiasiamies.
Lapsiasiamies oli myös Mannerheimin lastensuojeluliiton työntekijä, jonka tehtävänä oli huolehtia, että kaupunki tai muu julkisyhteisö ottaa huomioon myös lapset ja nuoret. MLL:lla oli lapsiasimies 1980-luvulta vuoteen 2004. Lapsiasiavaltuutettu on lailla säädetty virkamies, jonka tehtävänä on hoitaa lapsiasiamiehen työ.
Simpsoneiden lyhytfilmit

Simpsoneiden lyhytfilmit ovat varhaisimpia, noin minuutin pituisia Simpsonin perheestä kertovia piirrosanimaatioita, joita esitettiin kevennyksinä televisiosarjan "The Tracey Ullman Show" kolmella ensimmäisellä tuotantokaudella vuosina 1987–1989. Sen jälkeen hahmot saivat oman televisiosarjansa, "Simpsonit" ("The Simpsons").
Syntyhistoria.
Sarjakuvapiirtäjä Matt Groening keksi ja luonnosteli hahmot odotusaulassa odottaessaan pääsyä tuottaja James L. Brooksin puheille. Simpsonin perheenjäsenet saivat nimensä Groeningin omien perheenjäsenien mukaan. Bartin nimi on tosin anagrammi sanasta ”brat”, "kakara". Matt Groening kirjoitti jaksot ja laati storyboardit eli kuvakäsikirjoitukset. Perhe oli varsin karkeasti piirretty, sillä Groening lähetti raakaluonnokset sellaisinaan animaattoreille olettaen heidän siistivän niitä. Animaattorit kuitenkin vain jäljensivät Groeningin mallipiirrokset hahmoista. Lyhytfilmien animoinnin hoiti yhdysvaltalainen Klasky Csupo -studio. Värittäjänä toiminut Georgie Peluse päätti tehdä hahmoista ihonväriltään keltaisia.
Hahmojen ääninäyttelijät olivat samat kuin nykyisinkin: Dan Castellaneta (Homer), Julie Kavner (Marge), Nancy Cartwright (Bart) ja Yeardley Smith (Lisa). Castellaneta tosin esitti Homeria erilaisella äänellä kuin myöhemmin. Sivuhahmoista lyhytfilmeissä nähtiin vain isoisä ja Hassu-klovni, joita ääninäytteli Castellaneta. Lisan luonne oli aivan erilainen kuin myöhemmin, hän oli yhtä kauhukakara kuin Bartkin. Maggie osoittautui usein Simpsoneista älykkäimmäksi ja puhui joskus.
Lyhytfilmejä esitettiin kolmella "The Tracey Ullman Show'n" neljästä tuotantokaudesta. Neljännellä ja viimeisellä "The Tracey Ullman Show'n" kaudella Simpsoneilla oli jo oma puolen tunnin ohjelmapaikkansa.
Lyhytfilmit myöhemmissä Simpsoneissa.
Ensimmäinen lyhytfilmi ”Good Night” ja hieman lyhennetyt versiot neljästä muusta sisältyvät "Simpsonien" 7. tuotantokauden kokoelmajaksoon ”Menneitä muistellen”. Lisäksi lyhytfilmi ”Family Portrait” nähdään 18. kauden jakson ”Ulalla uutisista” alussa (400:nnen jakson kunniaksi) ja lyhennetty versio lyhytfilmistä ”The Aquarium” 29. kauden jakson ”Lisan blues” alussa. Niihin on viitattu myös muilla tavoin eräissä "Simpsonien" jaksoissa; esimerkiksi 26. kauden jaksossa ”Kauhujen talo, osa 25” "Tracey Ullman Show’n" vanhat Simpsonit palaavat kummittelemaan nykyisten Simpsonien kotiin.
Vain muutama näistä lyhytfilmeistä on julkaistu DVD:llä. ”Good Night” sisältyy "Simpsonien" 1. kauden DVD-julkaisuun. Groening on ilmoittanut, että kaikki lyhytfilmit tulevat saataville matkapuhelimille.
Natriumformiaatti

Natriumformiaatti on muurahaishapon natriumsuola, joka on normaaliolosuhteissa olomuodoltaan kiinteitä valkoisia jyväsiä tai kiteitä. Sen kemiallinen kaava on HCOONa. Natriumformiaatti hajoaa kuumennettaessa, jolloin syntyy muun muassa hiilimonoksidia ja vetyä, aiheuttaen näin palo- ja räjähdysvaaran. Natriumformiaatin moolimassa on 68,0 g/mol, sulamispiste 253 °C, suhteellinen tiheys 1,9 g/cm3 (vesi = 1,0 g/cm3), liukoisuus veteen 20 °C:n lämpötilassa 97 g/100 ml ja CAS-numero 141-53-7. 
Natriumformiaatti on hygroskooppinen aine eli se on ilmasta kosteutta itseensä sitova ja pidättävä aine. Sitä käytetään kiteisenä aineena esimerkiksi lentokenttien kiitoteillä paksumman jään poistoon natriumasetaatin ja urean rinnalla. Muita käyttökohteita ovat käyttö säilöntäaineena, peittauksessa, parkituksessa ja teollisissa prosesseissa pelkistimenä.
Natriumformiaattia voidaan valmistaa imeyttämällä paineistetuissa olosuhteissa hiilimonoksidia kiinteään natriumhydroksidiin 160 °C:n lämpötilassa.
CO + NaOH → HCOONa
Natriumformiaattia muodostuu myös sivutuotteena valmistettaessa pentaerytritolia.
Salachlor on natriumformiaatin kaupallinen nimi.
Weaverin oireyhtymä

Weaverin oireyhtymä on vuonna 1974 kuvattu ylikasvuisuusoireyhtymä, jonka aiheuttajaa varmuudella ei tiedetä. Suurin osa potilaista on miespuolisia. 
Weaver-lapsilla on poikkeuksellisen matala ääni jo ennen äänenmurrosta. Syndroomaan liittyy yleensä kehitysvamma tai henkistä jälkeenjääneisyyttä. Puhe on usein epäselvää, ja kasvainten riski on noussut. 
Weaver-syndromaatikot syntyvät huomattavasti ylipainoisina. Vastasyntynyt voi painaa 10 kg ja 14 kuukauden ikäinen lapsi jo 30 kg. 
Maailmalla on ollut vuoteen 2004 mennessä kymmeniä todettuja Weaver-tapauksia.
Fukosidoosi

Fukosidoosi on sairaus, joka aiheuttaa varhain lapsuudessa alkavan aivojen ja keskushermoston rappeutumisen. Vuonna 2003 maailmalla oli alle sata todettua tapausta. Oireyhtymän yleisyydeksi arvioidaan 1:200 000 lapsesta.
Fukosidoosi periytyy peittyvästi todennäköisesti ensimmäisen kromosomin kautta. Sairaus kuvattiin vuonna 1969. Se on tavallista yleisempi eteläisessä Italiassa. 
Fukosidoosi voidaan jakaa kahteen sairaustyyppiin. Fukosidoosi I alkaa puolen vuoden iässä. Oireet ovat rajut. Aivojen ja keskushermoston etenevän rappeutumisen lisäksi taudinkuvaan kuuluu hepatomegaliaa, splenomegaliaa, epileptisyyttä, epämuodostumia luustossa ja esimerkiksi sappirakon vaurioituminen. 
Fukosidoosi II on oireiltaan ykköstyyppiä hieman lievempi ja puhkeaa yleensä ennen viidettä ikävuotta. Erityisiä piirteitä kakkostyypissä ovat ihon sarveistuminen ja syylät. Fukosidoosin voidaan katsoa olevan myös oirekirjo, jolloin sitä ei jaotella sairaustyyppeihin. 
Fukosidootikot ovat useimmiten henkiseltä kehitykseltään taantuneita. Heillä esiintyy myös motorisia ongelmia ja infektiosairauksia. Elinajanodote on heikentynyt: vuonna 1991 tehdyn tutkimuksen mukaan 64 % vammaisista saavuttaa yli kymmenen vuoden iän. Lievissä tapauksissa potilaat ovat eläneet jopa 40-vuotiaiksi. 
Fukosidoosiin ei tunneta parannuskeinoa. Hoito keskittyy olemassa olevien oireiden lievittämiseen.
Hurrikaani Ophelia (2005)

Hurrikaani Ophelia oli 15. nimetty trooppinen myrsky vuoden 2005 Atlantin hurrikaanikaudella ja tuon kauden kahdeksas trooppinen hirmumyrsky. Saffirin–Simpsonin hurrikaaniasteikolla se luokiteltiin lievimpään eli 1. luokkaan. Myrsky aiheutti tuhoja Yhdysvaltojen rannikolla Floridasta Pohjois-Carolinaan. Sen liike pitkin Yhdysvaltojen etärannikkoa oli harvinaisen hidas ja reitti mutkitteleva, ja myrskyn voimakkuus vaihteli sen elinaikana suuntaan ja toiseen.
Ophelian kehitys.
Ophelia sai alkunsa keskileveysasteiden matalapaineesta syyskuun alussa. Kylmään rintamaan syntyi pitkulainen matalapaine, joka liikkui etelään. Siitä kehittyi trooppinen matalapaine Bahamasaarten lähistöllä 6. syyskuuta. Ophelia voimistui trooppiseksi hirmumyrskyksi vain noin kuuden tunnin ajaksi 8. syyskuuta. Se heikkeni takaisin trooppiseksi myrskyksi ja voimistui uudelleen seuraavana päivänä, heikkeni jälleen ja voimistui kolmannen kerran 10. syyskuuta, jolloin se pysyi hurrikaaniluokassa 36 tunnin ajan. Viimeinen eli neljäs voimistuminen tapahtui 14. syyskuuta. Silloin Ophelian tuulet olivat voimakkaimmillaan, noin 38 m/s.
Ophelian aiheuttamat vahingot.
Hurrikaani Ophelia surmasi yhden ihmisen, joka hukkui korkeaan aallokkoon Palm Beachissa Floridassa. Vakuutusyhtiöiden keskusliiton arvion mukaan aineelliset tuhot olivat 35 miljoonaa dollaria.
Eila Rimmi

Eila Marjatta Rimmi (s. 18. tammikuuta 1938 Tampere) on suomalainen poliitikko. Hän toimi Vasemmistoliiton kansanedustajana Hämeen läänin pohjoisesta vaalipiiristä (nykyinen Pirkanmaan vaalipiiri) kaksi kautta, vuosina 1991–1999.
Ennen kansanedustajaksi valintaansa Rimmi työskenteli vuodesta 1957 leipurin ammatissa. Vuodesta 1972 alkaen hän on toiminut myös Tampereen kaupunginvaltuuston jäsenenä. Vuodet 1990–1991 hän oli kaupunginvaltuuston toinen varapuheenjohtaja. Rimmi on toiminut myös Suomen Ammattiliittojen Keskusjärjestön (SAK) valtuuston jäsenenä vuodet 1966–1991 ja sen varapuheenjohtajana vuodet 1981–1991 sekä vuodet 1961–1989 Suomen Elintarviketyöläisten Liiton (SEL ry) liittotoimikunnan jäsenenä.
Eduskunnassa ollessaan Rimmi toimi ensimmäisellä edustajakaudellaan puolustusvaliokunnan ja työasianvaliokunnan jäsenenä, toisella kaudellaan puolestaan vuodet 1995–1996 maa- ja metsätalousvaliokunnan jäsenenä, vuodet 1996–1999 ympäristövaliokunnan jäsenenä sekä työasiainvaliokunnan varajäsenenä. Eduskuntauran, toiminnan kaupunginvaltuustossa ja ammattiyhdistystoiminnan lisäksi Rimmi toimi myös presidentin valitsijamiehenä presidentinvaalissa 1988. 
Rimmi on ollut vuodesta 1963 naimisissa Reino Rimmin kanssa. Hänellä on yksi lapsi, vuonna 1958 syntynyt poika.
Orlen Lietuva

Orlen Lietuva (aikaisemmin Mažeikių Nafta) on liettualainen energiayhtiö. Yhtiöllä on Mažeikiain kaupungin lähellä Baltian maiden ainoa öljynjalostamo ja huoltoasemia Liettuassa. Yhtiö on osa puolalaista PKN Orlen -konsernia.
Öljytuonnin katkettua aikanaan Ystävyys-öljyputken kautta, öljynjalostamon tarvitsema raakaöljy ryhdyttiin tuomaan rannikolle rakennettua, noin 90 kilometrin öljyputkea pitkin. Sille raakaöljy tuodaan Būtingėn öljyterminaalin kautta.
Blood Diamond – veritimantti

Blood Diamond – veritimantti on Edward Zwickin ohjaama sisällissodan repimään Sierra Leoneen sijoittuva ja siellä tapahtuvasta veritimanttikaupasta kertova draamaelokuva, joka sai ensi-iltansa 8. joulukuuta 2006 Yhdysvalloissa, Suomessa 9. helmikuuta 2007. Pääosissa esiintyvät Leonardo DiCaprio, Jennifer Connelly ja Djimon Hounsou.
Käsikirjoituksen on tehnyt Charles Leavitt Leavittin ja C. Gaby Mitchellin tarinan pohjalta. Elokuvan nimi viittaa sota-alueelta louhittuihin timantteihin ja niillä rahoitettuihin sotatoimiin. Elokuva oli ehdolla viiden Oscar-palkinnon (paras miespääosa, miessivuosa, leikkaus, äänileikkaus, äänimiksaus) saajaksi, muttei voittanut yhtään palkintoa.
Juoni.
Elokuvan tapahtumat sijoittuvat 1990-luvulle Sierra Leonen sisällissotaan ja kyseenalaisin keinoin toimivaan timanttibisnekseen. "Blood Diamond" on tarina DiCaprion näyttelemästä Danny Archerista, rhodesialaisesta (zimbabwelainen) palkkasoturista ja timanttien salakuljettajasta, ja Hounsoun näyttelemästä Solomon Vandysta, mendeläisestä kalastajasta. Connelly näyttelee amerikkalaista journalistia Maddy Bowenia.
Archer saa vihiä, että timanttikaivokselle töihin pakotettu ja sieltä karkaamaan onnistunut kalastaja Solomon on löytänyt jättikokoisen timantin ja ehtinyt piilottaa sen kaivoksen alueella. Archer ehdottaa Solomonille molempia hyödyttävää yhteistyötä, sillä Solomon on kadottanut perheensä sodan melskeeseen. Vastineeksi Archer pyytää puolikasta Solomonin timantista. Amerikkalaisjournalisti Bowen auttaa parivaljakkoa liikkumaan sota-alueella reportteriryhmän mukana ja puolestaan saa vastineeksi Archerilta tietoja hollantilaisen timanttikartellin hämäristä menetelmistä.
Luettelo televisiosarjan Simpsonit voittamista palkinnoista

Tämän on luettelo televisiosarjan Simpsoneiden voittamista palkinnoista.
Emmy-palkinnot.
Lähde:
Muttaburrasaurus

Muttaburrasaurus (nimen merkitys: ”Muttaburran lisko”) on sukupuuttoon kuollut ornitopodeihin kuuluva dinosaurussuku, joka eli varhaisliitukauden Alba-vaiheella. Sen fossiileja on löydetty Australian koillisosista. Muttaburrasaurus söi kasveja ja mahdollisesti haaskoja. Sillä oli myös erikoisen suuri kuono.
Ulkonäkö ja koko.
"Muttaburrasaurus" oli noin 8–9 metriä pitkä ja painoi 2–2,8 tonnia. Sen eturaajat olivat melko pitkät, joten se liikkui luultavasti osittain neljällä jalalla. Muttaburrasauruksen leuat olivat varsin voimakkaat, ja sen hampaat soveltuivat saksimiseen paremmin kuin hienontamiseen. Tämä viittaa siihen, että Muttaburrasaurus käytti ravinnokseen kasvien lisäksi haaskoja. Toisin kuin varhaiset rekonstruktiot antavat ymmärtää, Muttaburrasauruksella ei nykykäsityksen mukaan ollut peukalopiikkiä kuten esimerkiksi "Iguanodonilla".
Muttaburrasauruksen kuonon yläosan muodostanut luu pullistui ylöspäin, minkä takia lajilla oli kyömynenä. Sillä oli suuret sierainontelot, joiden uskotaan olleen mahdollisesti apuna hyvin monimutkaisten äänien luomiseen tai kylmän ilman lämmittämiseen.
Löytöhistoria.
Suurtilallinen Doug Langdon löysi ensimmäiset muttaburrasauruksen fossiilit vuonna 1963 Australian Queenslandista. Löytö tehtiin läheltä Muttaburran kaupunkia, joten laji nimettiin kaupungin mukaan "Muttaburran liskoksi". Joitain muttaburrasauruksen hampaita on löydetty myös Hughendenista, Lightning Ridgestä ja Uudesta Etelä-Walesista. Lisäksi yksi kallo löydettiin vuonna 1987 Hughendenin ja Richmondin rajalta. Sittemmin lajista on tehty löytöjä Queenslandin keski- ja pohjoisosista. Lisäksi muun muassa suuri määrä muttaburrasauruksen luita ja hampaita on löytynyt Uuden Etelä-Walesin pohjoisosasta.
Nimi.
Lajin kuvauksen tekivät ensimmäisinä Alan Bartholomai‭ ja ‬Ralph‭ ‬E.‭ ‬Molnar vuonna 1981 ja se sai nimensä Queenslandissa sijaitsevan Muttaburra-nimisen kaupungin mukaan.
Myyrä

Myyrä voi tarkoittaa seuraavia asioita:
Tomahawk (yhtye)

Tomahawk on yhdysvaltalainen, vuonna 2000 perustettu alternative rock/alternative metal -musiikkia soittava superyhtye. Se perustettiin vuonna 2000, kun Fantômasissa, entisissä Faith No Moressa ja Mr. Bunglessa laulajana toiminut Mike Patton ja entisen The Jesus Lizardin kitaristi Duane Denison alkoivat tehdä yhdessä demoja. Denison hankki yhtyeen rumpaliksi entisen Helmetin rumpalin, John Stanier, ja Patton basistiksi sellaisissakin yhtyeissä kuin The Melvins ja Cows vaikuttaneen Kevin Rutmanisin.
Historia.
Vuonna 2001 yhtye julkaisi ensimmäisen albuminsa, Tomahawk, tuottajana Joe Funderburk. Vuonna 2003 ilmestyi toinen Tomahawk albumi, Mit Gas, tuottajana Joe Barresi.
Tomahawk teki monta kiertuetta ennen kuin julkaisivat seuraavan albuminsa. Yhtye soitti monissa maissa Pohjois-Amerikassa, Australiassa, Euroopassa ja Itä-Aasiassa. Tomahawk oli mukana "Geek Tour" nimisellä kiertueella, jossa soittivat mm. Fantômas ja The Melvins. Yhtye soitti myös monilla festivaaleilla, kuten Big Day Out-festivaaleilla Australiassa.
Yhtyeen kolmas albumi, Anonymous julkaistiin kesällä 2007. Kevin Rutmanis lähti yhtyeestä tämän albumin jälkeen. Syytä lähtöön ei tiedetä. Vähän aikaa sitten saatiin tietää, että Mr. Bunglen basisti, Trevor Dunn, liittyi Tomahawkiin.
Yhtye aikoo julkaista neljännen albuminsa vuoden 2012 syksyllä. Ennen neljättä albumia, tulee kolmen edellisen albumin vinyylikokoelma nimeltään: "Eponymous To Anonymous", ja se tulee 21.4.2012. Bändi esiintyy myös Helsingissä 4.9.2013, joka on heidän ensimmäinen Suomen vierailu.
Uuden albumin nimi on: Oddfellows.
Hurrikaani Ivan

Hurrikaani Ivan oli yhdeksäs nimetty trooppinen myrsky vuoden 2004 Atlantin hurrikaanikaudella ja tuon kauden voimakkain trooppinen hirmumyrsky. Saffirin–Simpsonin hurrikaaniasteikolla se luokiteltiin korkeimpaan eli 5. luokkaan Myrsky aiheutti tuhoja Grenadassa ja Jamaikalla sekä Kuuban länsiosissa. Yhdysvaltojen puolella vahinkoja tuli Alabamassa ja Floridassa.
Hurrikaanin kehitys.
Ivaniksi kehittynyt säähäiriö syntyi Kap Verden tienoilla syyskuun toisena päivänä. Se voimistui ja luokiteltiin trooppiseksi hirmumyrskyksi syyskuun 5. päivänä, kun se oli vajaat 2 000 km Tobagon itäpuolella. Se voimistui harvinaisen nopeasti ja kehittyi jo samana päivänä 3. luokan hurrikaaniksi. Myöhemmin se heikkeni hiukan ja liikkui kohti Karibiaa. Grenadassa Ivan riehui 7. syyskuuta. Karibianmerellä se voimistui uudelleen ja kasvoi pian 5. luokan hurrikaaniksi. Voimakkaimmillaan Ivan oli 12. syyskuuta, jolloin sen keskusmatalapaine oli pudonnut 910 hPa:iin. Ivan heikkeni huomattavasti juuri ennen iskeytymistään Yhdysvaltojen rannikolle Alabamaan. Se kulki koilliseen Alabaman poikki, heikkeni mantereelle jouduttuaan edelleen, mutta kaartoi takaisin länteen ja voimistui uudelleen aiheuttaen rankkasateita Texasissa.
Hurrikaanin aiheuttamat tuhot.
Grenadassa kuoli 39 ihmistä, ja koko valtion infrastruktuuri vaurioitui pahoin. Jamaikalla kuoli 15 henkeä, Venezuelassa viisi, Dominikaanisessa tasavallassa neljä, Haitissa kolme ja Barbadoksella ja Tobagolla yksi. 
Yhdysvalloissa Ivanin lasketaan aiheuttaneen aineellisia vahinkoja 13 miljardin dollarin edestä. Karibian kehityspankin mukaan tuhot Karibian saarilla, lähinnä Grenadassa, Jamaikalla, ja Caymansaarilla, olivat noin kolme miljardia dollaria. Kuubassa arvioitiin tulvavahinkojen olleen 1,2 miljardia Yhdysvaltain dollaria.
Spiritual Battle

Spiritual Battle (2000) on norjalaisen Drottnar-yhtyeen albumi, joka on kokoelma yhtyeen kahdesta ensimmäisestä julkaisusta. Molemmat äänitettiin X-Ray Sudiosissa. Albumin julkaisi brittiläinen levy-yhtiö Plankton Records.
Yleiskatsaus.
Kappaleet "Away from the Destruction", "Doom of Antichrist", "Missing Souls" ja "Frykt Ikke" ovat peräisin toukokuussa 1997 äänitetyltä demolta "Doom of Antichrist", jolloin yhtyeen nimi oli Vitality. Tyyliltään kappaleiden musiikki on death-doom metalia ja laulu niillä on matalaa murinaa.
"A White Realm", "Natten på Harmageddon" ja "Spiritual Battle" -kappaleet äänitettiin syyskuussa 1998, jolloin yhtye oli vaihtanut nimensä Drottnariksi. Kappaleet julkaistiin promolevynä, joka nimettiin "A White Realmiksi". Sen musiikkityyli on viikinkimetallia, josta yhtye alkuaikoina tunnettiin parhaiten. Kappaleet ovat minimalistisia ja niillä painottuu groovaava rytmi.
Albumin sanoitukset käsittelevät Ilmestyskirjan sisältöä sekä sodankäyntiä henkimaailmassa. "Spiritual Battle" sai myönteisiä arvioita kriitikoilta: esimerkiksi brittiläinen Cross Rhythms -julkaisu antoi albumille 8 pistettä 10:stä 1. helmikuuta 2001 julkaistussa arviossaan. Albumi toi yhtyeelle myös ihailijakunnan underground metal -piireissä: "Spritual Battlen" julkaisun aikoihin verkkolehti "Info-Black.com - The Ultimate Black Metal Informative Site" väitti yhtyettä käsittelevässä jutussaan, että "Drottnar kuuluu skandinaavisten underground-piirien eliittiin."
Burnley FC

Burnley Football Club on jalkapallojoukkue Burnleysta, Lancashiresta, Englannista. Joukkue pelaa kaudella 2025–2026 Englannin korkeimmalla sarjatasolla Englannin Valioliigassa, jonne se nousi takaisin keväällä 2025. Vuonna 1882 perustetun seuran lempinimi on "The Clarets" ja joukkue on pelannut kotiottelunsa vuodesta 1883 asti 21 944 -paikkaisella Turf Moorilla. Seura kuuluu Englannin liigan perustajajäseniin.
Burnley on voittanut Englannin 1. divisioonan mestaruuden (korkein sarjataso) kahdesti, kausilla 1920–1921 ja 1959–1960 sekä sijoittunut toiseksi 1919–1920 ja 1961–1962. FA Cupin voittoa seura juhli kaudella 1913–1914 ja pelasi loppuottelussa lisäksi 1947 ja 1962. FA Charity Shieldin se on voittanut 1960–1961 (jaettu voitto) ja 1973–1974. Burnley palasi 33 vuoden tauon jälkeen Englannin nykyiseen pääsarjaan Valioliigaan kaudelle 2009–2010 mutta putosi heti takaisin Mestaruussarjaan. Seuraavan kerran Burnley pelasi Valioliigassa kaudella 2014–2015, mutta sijoittui 19:nneksi ja putosi jälleen mestaruussarjaan. Burnley palasi Valioliigaan kaudeksi 2016–2017 ja pelasi Valioliigassa kuuden kauden ajan, kunnes putosi Valioliigasta kauden 2021–2022 päätteeksi. Joukkue voitti mestaruussarjan kaudella 2022–2023 ja palasi jälleen Valioliigaan yhdeksi kaudeksi.
Historia.
Burnley putosi 1. divisioonasta kaudella 1896–1897, kun se jäi sarjassa 19 pisteellä jumboksi. Se nousi myöhemmin takaisin 1. divisioonaan, mutta putosi jälleen kaudella 1899–1900. Burley oli sarjan toiseksi viimeinen 27 pisteellä, kun Glossop jäi viimeiseksi 19 pisteellä. Se nousi takaisin 1. divisionaan kauden 1912–1913 päätteeksi. Se voitti vuonna 1914 FA Cupin, kun se oli loppuottelussa Liverpoolia vahvempi lukemin 1–0. Kaudella 1919–1920 Burnley sijoittui 1. divisioonan toiseksi, kun se jäi 9 pisteen päähän mestaruuden voittaneesta West Bromwich Albionista.
Kuitinmäki

Kuitinmäki () on Espoon Olarin kaupunginosan pienalue, jonka rajat kulkevat idässä Olarinkatua, lännessä Friisinkalliontietä, etelässä Kuitinmäentietä, Piispanporttia ja Länsiväylää mukaillen ja pohjoisessa Puolarintien suuntaista metsäpolkua. Pienalueen tienimistöstä merkittävä osa on avaruusaiheista. Kuitinmäessä oli 6 169 asukasta vuodenvaihteessa 2022–2023.
Kuitinmäen rakennuskanta koostuu pääosin kerrostaloista, jotka on rakennettu 1970- ja 1980-luvuilla. Olarin ja Kuitinmäen alueen pääarkkitehteinä toimivat Eero Valjakka ja Simo Järvinen. Alueelle leimalliset värikkäin julkisivulasein koristellut punatiilitalot ovat rakennusliike Rakennus Oy Arjatsalon pilarilaattatekniikalla valmistamia; Rakennusliike Puolimatkan talot puolestaan on vuorattu betonielementeillä. Olarin – Kuitinmäen aluetta halkovat kävelytiet ja asuintalojen välissä on runsaasti leikkipuistoja.
Palvelut.
Kuitinmäessä sijaitsee ostoskeskus. Ostoskeskuksen alueella on kauppa ja kioski, bussin kääntöpaikka ja taksitolppa, virolainen ruokakauppa, baareja ja pizzerioita, kuntosali, Road House -ravintola, apteekki sekä Espoon seurakuntiin kuuluva Olarin kappeli. Linja-autoilla Kuitinmäestä pääsee kauppakeskus Ison Omenan luo sekä muun muassa Tapiolaan, Latokaskeen, Leppävaaraan ja Kivenlahteen.
Friisilän puolella sijaitsevan Palvelutalo Hopeakuun yhteydessä toiminut neuvola siirsi toimintansa Matinkylässä sijaitsevaan kauppakeskus Ison Omenan palvelutorille.
Koulutus ja päivähoito.
Kuitinmäessä toimii yhtenäinen peruskoulu nimeltään Kuitinmäen koulu. Espoon koulutuskuntayhtymä Omnialla on Kuitinmäessä aluekeskus. Päiväkoteja on useita, esim. Kuutamon vuorohoitopäiväkoti, joka on auki ympärivuorokautisesti. Muita päivähoitopaikkoja ovat mm. alueen rakentamisen aikoihin vuonna 1973 perustettu Kuitinmäen päiväkoti, vuonna 1976 perustettu Tarjalaxin päiväkoti englanninkielinen Carousel-päiväkoti sekä Kuperkeikka-päiväkoti.
Olarin asukaspuisto sijaitsee keskellä Kuitinmäkeä. Puistoon kuuluu ulkoleikkialueiden lisäksi kerhorakennus.
Utah’n teekannu

Utahin teekannu () eli Newellin teekannu () on 3D-grafiikkasovelluksissa käytetty objekti. Sitä käytetään usein 3D-renderöijien koeobjektina.
Teekannun piirsi vuonna 1975 Martin Newell Utah’n yliopistosta. Tarinan mukaan Newell osti teekannun utahilaisesta tavaratalosta. Toisen tarinan mukaan hänen vaimonsa ehdotti kotona olevaa teekannua. Teekannu perustuu Melittan valmistamaan teekannuun, mutta se eroaa pystysuunnassa. James F. Blinnin mukaan mallia muokattiin esityksen aikana osoittamaan, että sitä voitiin manipuloida ja muokattu versio tallennettiin.
Mallina ollut teekannu on nykyisin näytteillä Computer History Museumissa Mountain View’ssä Kaliforniassa.
Teekannu oli sen aikaisen 3D-grafiikan kannalta hyvä objekti monesta syistä. Siinä on satulapisteitä, sen genus on kahvan ansiosta nollaa suurempi, se voi heittää varjon itsensä päälle, ja se on tunnistettavissa jopa ilman teksturointia.
Vaikka teekannu oli alkujaan haaste renderöintiohjelmille, ajan myötä sen renderöinti muuttui hyvin helpoksi. Sitä kuitenkin käytetään usein edelleen erilaisten renderöintijärjestelmien ja pintamateriaalien esittelyyn.
Esine on monessa 3D-mallinnussovelluksessa. Se on monissa reaaliaikaisen 3D-grafiikan rajapinnoissa: OpenGL:n päälle tehdystä GLUT-kirjastosta (codice_1) ja DirectX:lle tehdystä D3DX-kirjastosta (codice_2).
Kannu on toisinaan myös pilan päiten piilotettu erilaisiin 3D-grafiikalla tehtyihin kuviin ja elokuviin. Se esiintyy esimerkiksi elokuvassa "Toy Story," Röyksoppin musiikkivideossa ”Remind Me” ja satunnaisesti Microsoft Windowsin 3D-putkistonäytönsäästäjässä.
Salibandyn maailmanmestaruuskilpailut 2000

 
Salibandyn maailmanmestaruuskilpailut 2000 olivat historian viidennet maailmanmestaruuskilpailut ja kolmannet miesten MM-kisat. Ne pelattiin Norjassa. Mukana oli yhteensä 16 maata kahdessa eri sarjassa. A-sarjassa ja B-sarjassa 8 joukkuetta jaettiin kahteen lohkoon, jossa pelattiin yksinkertainen sarja. Lohkojen kaksi parasta pääsivät välieriin. Mestaruuden vei Ruotsi, toiseksi tuli Suomi ja kolmanneksi Sveitsi.
B - sarja.
B-sarjan loppuottelu (Sijat 9-10).
Saksa A-sarjaan.
Katherine Cook Briggs

Katherine Cook Briggs (3. tammikuuta 1875 – 1968) oli ihmisten persoonallisuuksia arvioivan Myers–Briggsin tyyppi-indikaattorin (MBTI) uranuurtaja. 
Briggs syntyi akateemiseen perheeseen, jotka uskoivat koulutuksen yhtäläiseen arvoon sekä miesten että naisten kohdalla, ja hän valmistui maatalouden alalta Michiganin valtionyliopistosta, mikä ei 1800-luvun lopulla ollut naisille yleistä. Maatalousopintojen jälkeen hän työskenteli opettajana, ja meni sitten naimisiin fyysikko Lyman Briggsin kanssa.
Briggs oli hyvin tuottelias kirjoittaja ja lukija, ja hän kirjoitti paljon lyhyitä kertomuksia, pääkirjoituksia sekä artikkeleita. Nuorta tytärtään kasvattaessa hän kiinnostui kasvatuksen teoriasta, ja useat hänen tekstinsä keskittyivätkin sekä koulutuksen että kasvatuksen aihepiireihin. Briggs uskoi, että lapset olivat luonnostaan uteliaita, ja että kasvatuksen tulisi tukea lasten luontaista oppimisenhalua. Lyhyen koulukokeilun jälkeen hän päätti opettaa Isabel-tyttärensä kotiopetuksessa, tukien tytön omia kiinnostuksenkohteita. Fiktion kirjoittajana Cook Briggsin kiinnostus erilaisia persoonallisuustyyppejä kohtaan kasvoi, ja vuonna 1917 hän ryhtyi tutkimaan aihepiiriä. Lopulta hän alkoi kehittämään omaa teoriaansa, kunnes vuonna 1923 Carl Jungin "Psychologische Typen" -kirjan englanninkielisen painoksen (1923) ilmestyttyä Briggs löysi siitä useita yhtäläisyyksiä oman persoonallisuusmallinsa kanssa. Hän kehitti tyttärensä Isabel Briggs Myersin kanssa toimivan indikaattorin, joka nimettiin heidän mukaansa. 
Toisen maailmansodan aikaan 1941 Myers motivoitui toimivan persoonallisuusindikaattorin kehittämiseen. Hän halusi lopettaa sotien aiheuttamat kärsimykset ja tragediat ja uskoi, että ihmisten paremman keskinäisen ymmärtämisen kautta kärsimykset vähenisivät. Koska psykologit eivät asiasta kiinnostuneet, Myers ja Briggs päättivät yhdessä kehittää välineen, jolla teoria saataisiin konkreettiseen hyötykäyttöön. II maailmansodasta alkaen MBTI on ollut osa upseerien ja muiden johtajien valintakokeita.
Isabel Briggs Myers

Isabel Briggs Myers (18. lokakuuta 1897 – 5. toukokuuta 1980) oli yhdysvaltalainen itseoppinut persoonallisuuksien tutkija, joka kehitti äitinsä Katherine Cook Briggsin kanssa Myers–Briggs-tyyppi-indikaattorin.
Briggs Myers kiinnostui persoonallisuuksien piirteistä, koska hänen äitinsä perehtyi C. G. Jungin elämäntyöhän.
Hän oli äitinsä oppilas kotikoulussa 14-vuotiaaksi asti, ja lähti sen jälkeen Swarthmore Collegeen. Siellä hän tapasi oikeustieteen opiskelijan Clarence Myersin, ja alkoi seurustella tämän kanssa. Poikaystävän ja lapsuudenperheen aivan erilaisten persoonallisuuksien kartoittamisesta alkoi työ, joka johti MBTI-indeksin kehittämiseen.
Clarence Myers ja Isabel Briggs menivät naimisiin vuonna 1918. He asuivat Philadephian lähiössä, aviomies työskenteli juristina. He saivat kaksi lasta.
Isabel Briggs Myers julkaisi yhden fiktioteoksen, salapoliisitarinan "Murder Yet to Come" jolla hän voitti kirjoituskilpailun vuonna 1929.
Toisen maailmansodan puhjetessa Isabel Briggs Myers tajusi, miten arvokas olisi psykologinen arviointityökalu, jonka lähtökohtana olisi ihmisten erilaisuuden ymmärtäminen. Hän jatkoi MBTI-testin kehittämistä neljän vuosikymmenen ajan. Hän pääsi testaamaan ensimmäisen vuoden lääketieteen opiskelijoita ja seurasi näiden uraa 12 vuoden ajan. Hän esitteli tulokset konferenssiesitelmässä vuonna 1964, mutta ei koskaan julkaissut niitä vertaisarvioiduissa tieteellisissä lehdissä. Sensijaan hän julkaisi testilomakkeesta versiot A-G, projektiraportteja, ja vuonna 1962 testin ohjekirjan.
Kantatie 71

Kantatie 71 on Savonlinnan Kerimäeltä Kiteelle kulkeva kantatie. Tien pituus on 62 kilometriä. Tie alkaa Anttolan kylästä, jossa se erkanee valtatie 14:stä ja päättyy Kiteen Puhoksessa valtatie 6:een. Tie on rakennettu nykyiselle linjaukselleen 1960 ja 1970-luvuilla ja se on kokonaisuudessaan kaksikaistainen ja pääosin hyvälaatuinen joitakin yksittäisiä mäkisiä ja mutkaisia kohtia lukuun ottamatta. Liikennemäärät ovat suhteellisen pienet. Kantatie 71 on tärkein väylä Etelä-Savon ja Pohjois-Karjalan maakuntien välillä muodostaen merkittävän maantieyhteyden Savonlinnan ja Joensuun välille.
Historiaa.
Vuoden 1938 tienumerointijärjestelmässä kantatie 71 käsitti nykyisen osuuden lisäksi nykyisen seututien 486 reitin Kiteen kautta Tohmajärvelle. Tuolloin tie päättyi Sortavalan ja Kajaanin väliselle valtatie 18:lle. Sodan jälkeisten alueluovutusten seurauksena valtatiet 6 ja 18 linjattiin uudelleen ja kantatietä 71 lyhennettiin päättymään valtatie 6:lle.
Ossi Korteniemi

Ossi Eemeli Korteniemi (9. heinäkuuta 1939 Turtola – 2. lokakuuta 2002 Pello) oli suomalainen, Suomen Keskustaa edustanut poliitikko.
Koulutus ja ammatti.
Korteniemi oli varsinaiselta ammatiltaan opettaja. Hän toimi opettajana vuodesta 1960 aina vuoteen 1994 asti, jolloin hän nousi kansanedustajaksi. 
Poliittinen ura.
Korteniemi tuli eduskuntaan toukokuussa 1994 Lapin läänin maaherraksi siirtyneen Hannele Pokan tilalle. Korteniemellä oli ennestään poliittista kokemusta Pellon kunnanvaltuustosta, jonka jäsenenä hän oli toiminut vuodesta 1973, ja puheenjohtajana vuodesta 1976. Hänet valittiin kaksissa seuraavissa vaaleissa jatkamaan kansanedustajana Lapin vaalipiiristä, eduskuntavaaleissa 1995 ja eduskuntavaaleissa 1999. Eduskunnassa ollessaan Korteniemi ehti toimia varsinaisena jäsenenä kolmessa valiokunnassa, lakivaliokunnassa, puolustusvaliokunnassa ja sivistysvaliokunnassa. Hän toimi myös Kansaneläkelaitoksen valtuutettuna ja Pohjoismaiden neuvoston Suomen valtuuskunnan jäsenenä. Korteniemi joutui jättämään eduskunnan vuonna 2001 sairauden takia ja hänen tilalleen eduskuntaan nousi Timo E. Korva. Korteniemi menehtyi vaikeaan sairauteen lokakuussa 2002 Pellon kunnassa.
Kansanedustajuuden ja kunnanvaltuuston jäsenyyden lisäksi Korteniemi oli poliittisella urallaan myös presidentin valitsijamiehenä presidentinvaalissa 1988. Hän toimi myös kirkolliskokouksen maallikkojäsenenä vuodet 1978–1996 ja kirkkohallituksen jäsenenä vuodet 1988–1996.
Muu toiminta.
Kotiseututyö ja siihen liittyvän perinteen vaaliminen oli lähellä Korteniemen sydäntä. Hän toimi lähes kymmenen vuotta (1983–1992) Tornionlaakson vuosikirjan toimittajana. Hän myös tutki suku- ja kotiseutuhistoriaa. Korteniemi julkaisi vuonna 1986 suvustaan kirjan "Korteniemi – pellolainen talonpoikaissuku 400 vuotta". Järjestötoimimintaan hän osallistui toimimalla muun muassa partioliikkeessä ja Suunnistusliitossa. Sotilasarvoltaan Korteniemi oli reservin majuri. Hän oli intohimoinen urheilun ja liikunnan harrastaja.
Yksityiselämä.
Korteniemen puoliso oli luokanopettaja Terttu Marjatta Lankolainen. Heidän avioliitostaan syntyi neljä lasta, kaksi poikaa ja kaksi tytärtä.
RSX-11

RSX-11 on Digital Equipment Corporationin PDP-11-minitietokoneelle kehittämä reaaliaikakäyttöjärjestelmien perhe, jonka järjestelmät olivat yleisiä 1970-luvun lopulla sekä 1980-luvun alussa. Nämä käyttöjärjestelmät suunniteltiin teollisuuden prosessinhallintaan, ja niitä myös käytettiin siinä tehtävässä paljon, mutta RSX-11 oli suosittu myös ohjelmistokehityksessä. 
Eräs tunnetuimpia perheen järjestelmiä oli David Cutlerin RSX-11M, joka myöhemmin vaikutti VAX-tietokoneiden VMS-käyttöjärjestelmän kehitykseen. RSX-11M:ssä esiintyivät ensi kerran suunnitteluperiaatteet ja pääkonseptit jotka myöhemmin esiintyivät myös Windows NT:ssä.
"RSX" tulee sanoista Resource Sharing eXecutive", alun perin ilmeisesti Real-time System eXecutive".
George Ord

George Ord (4. maaliskuuta 1781 Philadelphia, Pennsylvania – 24. tammikuuta 1866) oli yhdysvaltalainen ornitologi ja kirjailija.
Ord syntyi Philadelphiassa köydentekijän perheeseen. Hänen äitinsä oli Rebecca Lindemeyer. Hänen isänsä, myös George Ord, oli entinen merikapteeni, joka valmisti köysiä ja kauppasi niitä. Nuorempi George seurasi häntä matkoilla vuodesta 1800 alkaen ja jatkoi isänsä työtä tämän kuoltua 1806. Vuonna 1829 hän luopui kaupanteosta voidakseen omistaa aikansa tieteelle. Koulunsa Ord kävi Philadelphiassa.
George Ord nai Margarette Biays'in 1806 ja heille syntyi kolme lasta, joista kaksi kuoli jo lapsena. Margarette kuoli 1815, ja Ord meni uusiin naimisiin naisen kanssa, jonka nimi ei ole tullut julkisuuteen, ja joka taisteli mielisairauttaan vastaan lähes koko heidän avioliittonsa ajan.
Ordista tuli Philadelphian Academy of Natural Sciences -seuran jäsen 1815 ja myöhemmin seuran puheenjohtaja. Vuonna 1817 hänet hyväksyttiin jäseneksi American Philosophical Society -seuraan, jossa hän toimi merkittävällä tavalla muun muassa seuran sihteerinä, varapuheenjohtajana, kirjastonhoitajana, lahjoittajana ja valtuutettuna. 
Ord oli Alexander Wilsonin hyvä ystävä ja tukija, seuraten tätä monilla hänen matkoillaan halki Amerikan. Wilsonin kuoltua 1813 Ord kirjoitti valmiiksi kahdeksannen ja yhdeksännen osan Wilsonin laajasta teoksesta "American Ornithology". Viimeinen osa tuli painosta 1814. Hän julkaisi Wilsonin elämäkerran 1828, ja kustansi myös kumppaniensa Thomas Sayn (1787–1834) ja Charles Alexandre Lesueurin (1778–1846) elämäkerrat. Hän toimi avustajana Samuel Johnsonin tietosanakirjan laajentamisessa ja Noah Websterin tietosanakirjan ensimmäisessä painoksessa.
Merkittävää oli Ordin julkinen vihamielinen suhtautuminen John James Auduboniin, jonka maalauksista hän ei pitänyt, ja joka hänen mielestään yritti anastaa Wilsonin aseman amerikkalaisena lintumaalarina. Ord oli tunnettu suorapuheisuudestaan ja voimakkaista mielipiteistään. Hän arvosteli kärkevästi myös toista suurta amerikkalaista luonnontieteilijää, Thomas Nuttallia.
George Ord on haudattu Wilsonin viereen Philadelphian Gloria Dei Church'in hautausmaalle.
Ordin tieteelle kuvailemia lintulajeja on muun muassa pikkujoutsen.
Helvetia

Helvetia on Sveitsin naisellinen henkilöitymä, jota kutsutaan myös "Sveitsin äidiksi". Helvetia kuvataan tyypillisesti kaavussa keihään ja Sveitsin vaakunaristillä varustetun kilven kera. Hahmo on tunnettu ainakin 1600-luvun jälkipuoliskolta lähtien.
"Helvetia" on myös Sveitsin latinankielinen nimi, jota käytetään maan neljän virallisen kielen sijasta muun muassa rahoissa ja postimerkeissä. Alun perin se oli muinaisten roomalaisten käyttämä nimitys Alppien ja Juravuorten välissä sijaitsevasta ylänköalueesta, joka oli kelttiläisiin heimoihin kuuluneiden helvetialaisten asuinpaikka. Alue on suunnilleen nykyisen Sveitsin länsiosassa.